**עומר מאיר ולבר** (נולד ב-28 באוקטובר 1981) הוא מנצח, מוזיקאי ומלחין ישראלי.

ביוגרפיה
--------

ולבר נולד וגדל בבאר שבע. הוריו, יצחק ואורה ולבר הם מורים במקצועם, ילידי שכונת שערי חסד בירושלים. האב כיהן בעבר כמזכ"ל הסתדרות המורים. ולבר התחיל את חינוכו המוזיקלי בגיל חמש. בתחילה למד לנגן באקורדיון ואחר כך בפסנתר ובכינור בקונסרבטוריון העירוני באר שבע.

מגיל תשע החל ללמוד אצל טניה טלר והמשיך, עד 2004, אצל המלחין מיכאל וולפה. בשנת 1999, סיים את לימודיו בקונסרבטוריון העירוני באר שבע וסיים את לימודיו בתיכון מקיף ג' בבאר שבע.

בהמשך למד אמנות הניצוח באקדמיה למוסיקה ולמחול בירושלים בהדרכתם של יבגני צירלין ומנדי רודן. ולבר קיבל מלגה למוזיקאים מצטיינים של קרן התרבות אמריקה-ישראל למשך חמש שנים.

מגיל צעיר ניצח ולבר על תזמורות חשובות בארץ ובעולם, ביניהן הסינפונייטה הישראלית באר שבע, התזמורת הסימפונית ירושלים, התזמורת הקאמרית הישראלית, התזמורת הסימפונית הישראלית ראשון לציון, התזמורת הסימפונית חיפה, התזמורת הפילהרמונית הישראלית, תזמורת סנטה צ'ציליה ברומא, תזמורת פריז, התזמורת הפילהרמונית של תיאטרון לה סקאלה ועוד.

משנת 2004 ניצח ולבר באופן קבוע באופרה הישראלית שבתל אביב, בהפקות של כוחו של גורל, לה טרוויאטה ונשף המסכות של ורדי, שיקוי האהבה מאת דוניצטי, כך עושות כולן וחליל הקסם מאת מוצרט, מאדאם באטרפליי מאת פוצ'יני, לה ג'וקונדה מאת פונקיילי, פאוסט מאת גונו, "מפיסטופלס" מאת אריגו בויטו ו"שועלה ערמומית קטנה" מאת ינאצ'ק. נוסף לכך, היה עוזר מנצח של אשר פיש בהפקה של ווצק מאת אלבן ברג.

בשנת 2004 הוזמן לנצח על תזמורת תזמורת סימפונט רעננה בקונצרט שנערך בבנייני האומה בירושלים, וחמש שנים לאחר מכן (בשנת 2009) מונה למנהל המוזיקלי שלה.

בפברואר 2007 בבייג'ינג, סין ניצח ולבר על קונצרט גאלה של התזמורת הפילהרמונית של בייג'ינג. באוקטובר 2008 ניצח בהתראה קצרה וללא הכנה מוקדמת על האופרה אאידה בתיאטרון האופרה על שם ג'וזפה ורדי בפדובה שבאיטליה. אותה שנה, נבחר ל"כישרון המוזיקלי המפתיע" באיטליה על ידי "קלאסיק וויס מגזין".

בשנת 2009 חלה פריצת דרך בקריירה של ולבר, כאשר התקבל להיות עוזרו של דניאל בארנבוים באופרה הממלכתית אונטר דן לינדן של ברלין ובתיאטרון לה סקאלה במילאנו.

ולבר ניצח על תזמורת לה סקאלה בביקורה בישראל עם האופרה "אאידה".

באופרה הממלכתית אונטר דן לינדן של ברלין, ניצח ולבר על כרמן מאת ביזה. על "אאידה" ויבגני אוניגין ניצח בהיכל האומנויות של ולנסיה, על טוסקה בלה סקאלה, על "סלומה" מאת ריכרד שטראוס בפסטיבל סאיטו קינן במאצומוטו, על הפקה חדשה של האופרה "דפנה" מאת ריכרד שטראוס בזמפראופרה של דרזדן. כמו כן ניצח בקונצרטים סימפוניים בתיאטרון לה פניצ'ה בוונציה, על תזמורת פריז ובפסטיבל "מאג'ו מוזיקלה פיורנטינו".

בראיונות בתקשורת הצהיר ולבר, כי הפרשנויות האמוציונליות של ליאונרד ברנשטיין והדיוק של יבגני מראווינסקי עומדים לנגד עיניו כמופת באמנות הניצוח.

בשנים 2011 – 2014 החליף ולבר את לורין מאזל כמנהל המוזיקלי של האופרה של ולנסיה בהיכל האמנויות (בית האופרה) ע"ש המלכה סופיה (Palau de les Arts Reina Sofia) בוולנסיה, ספרד. בפברואר 2018 התמנה להיות מנצח אורח ראשי של זמפר-אופרה בדרזדן. באותה השנה נבחר להיות המנהל המוזיקלי של בית האופרה תיאטרו מאסימו בפלרמו שבסיציליה, תפקיד אותו התחיל בשנת 2020. באוקטובר 2018 נבחר ולבר למנצח הראשי של התזמורת הפילהרמונית של ה-BBC, החל מעונת 2019 – 2020, בשנת 2022 סיים את תפקידו בתזמורת הפילהרמונית של ה-BBC אחרי כהונה של 4 שנים.
בדצמבר 2020 הודיעה הפולקסאופר של וינה כי מינתה את ולבר כמנהל מוזיקלי שלה החל מ-1 בספטמבר 2022 למשך חמש שנים. 

ולבר מייסד ומנהל מוזיקלי של הפרויקט "סראב – מיתרים של שינוי". משמעות המילה "סראב" בערבית היא נווה מדבר והפרויקט מנגיש לימודי מוזיקה לילדים בדואים בנגב, שמתמודדים עם נחיתות ואפליה חמורים בחברה ישראלית. באמצעות יוזמה זו, מקדם ולבר שינויים במציאות החברתית בקרב הצעירים הבדווים ומסייע להם לרכוש כישורי חיים תוך שיפור שיתוף הפעולה והתקשורת בין הקהילות הבדואיות והיהודיות.

ולבר גם משמש כשגריר של רצון טוב בעמותה "הצל לבו של ילד" (Save a Child’s Heart) – ארגון בינלאומי ללא מטרות רווח שבסיסו בישראל המספק טיפולים רפואיים וניתוחי לב מצילי חיים. בנוסף, ולבר משתף פעולה עם ארגונים שונים דרך תוכניות קירוב ומטפח את הדור הבא של מנצחים באמצעות הרצאות חינוכיות.

הוא מתגורר במילאנו עם בת זוגו, פסיכולוגית במקצועה, ועם בתם.

מיצירותיו
---------

* סוויטה לתזמורת כלי קשת, בסון וקלרינט
* קונצ'רטו לפסנתר
* קונצ'רטו למנדולינה
* קונצ'רטו לויולה
* מוזיקה לעשרה כלים
* החמישייה עם אבוב "העלה האחרון"
* שלישייה עם פסנתר ואקורדיון

קישורים חיצוניים
----------------

* אתר האינטרנט הרשמי של עומר מאיר ולבר
* עומר מאיר ולבר, סרטונים בערוץ היוטיוב

* עומר מאיר ולבר, במסד הנתונים הקולנועיים IMDb (באנגלית)

* עומר מאיר ולבר, באתר MusicBrainz (באנגלית)

* עומר מאיר ולבר, דף שער בספרייה הלאומית

* עומר מאיר ולבר, באתר האופרה הישראלית תל אביב-יפו
* ביוגרפיה באתר אי.אם. ג'י ארטיסטס
* ביוגרפיה באתר הפסטיבל דל סולה
* עומר מאיר ולבר באתר האופרה הישראלית החדשה
* כתבה בעיתון אל פאיס
* "אש מדוכן המנצחים" כתבה בעיתון פרנקפורטר אלגמיינה צייטונג
* כתבה של אורה בינור בעיתון מעריב, 29 במרץ 2009
* דליה קרפל, לא מפסיק לעבוד, ולנצח, באתר הארץ, 22 ביולי 2011
* יוסי שיפמן, שפת הסימנים של עומר ולבר באתר הבמה, 21 במרץ 2013

הערות שוליים
------------

1. 1 2  דליה קרפל, "תזמור מושלם" "מוסף הארץ" ב-22 ביולי 2011
2. ↑  כתבה של יוליה שפינולה ב"פרנקפורטר אלגמיינה צייטונג", 3.10.2009

|  |  |  |
| --- | --- | --- |
| **הקודם**:**ניר קברטי** | **מנהל מוזיקלי, תזמורת סימפונט רעננה**
2009 - ממשיך | **הבא**:**לא נקבע** |

|  |  |  |
| --- | --- | --- |
| **הקודם**:**לורין מאזל** | **מנהל מוזיקלי, האופרה של ולנסיה**
2011 - 2014 | **הבא**:**רוברטו אבאדו** |

|  |  |  |
| --- | --- | --- |
| **הקודם**:**חואנחו מנה** | **מנצח ראשי, התזמורת הפילהרמונית של ה-BBC**
2019 - 2022 | **הבא**:**ג׳ון סטורגוורס** |

|  |  |  |
| --- | --- | --- |
| **הקודם**:**גבריאל פרו** | **מנהל מוזיקלי, תיאטרו מאסימו**
2020 - ממשיך | **הבא**:**לא נקבע** |

|  |  |  |
| --- | --- | --- |
| **הקודם**:**ליאופולד האגר** | **מנהל מוזיקלי, פולקסאופר של וינה**
2022 - ממשיך | **הבא**:**לא נקבע** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007375969105171
* BnF: cb16712222r (data)
* CiNii: DA18444911
* GND: 1017461945
* ICCU: SCMV040856
* ISNI: 0000 0001 3979 6366
* LCCN: no2011181998
* MusicBrainz: ecce23a8-051c-4239-b550-8d2028f802cd
* RERO: 02-A028276806
* SNAC: w6rc0bq0
* SUDOC: 189547561
* VIAF: 214938347
* WorldCat: lccn-no2011181998

 |